Läbisime turistitee, hakkasime laskuma kohta nimega Geiranger. Ümisesin natuke muudetud kujul  ühte teist rangeri tunnusmeloodiat. Temperatuur hüppas üle 20-e, elu oli ilus. Geiranger ise on suht pisike koht, rammituna oru lõppu, väga kena fjordi ääres. Fjordis sõidavad sinna kuidagi imekombel ära mahtuvad suured laevad, kes lahkudes sireenitades tekitavad mägedesse ägeda kaja. Kindlasti talvel ka hunniku laviine. Peatusime viie teise auto kõrval mingis tagasipöördetaskus, kus oli parkimine lubatud ainult ühele autole korraga ning vaaritasime endale päikese käes heeringa-kodujuustukastme kartulitega,  mis maitses nagu unelm.